《朱亥墓》
清代·雷钟德

战国盛养士，尽为私恩倾。朱亥里巷人，宁知义与名。

十年鼓刀里梁市，一朝袖椎邺中城。当时岂知矫令非，感恩公子因侯嬴。

夺鄙军，褫秦魄，救赵存魏在兹役。不然赵亡魏亦寒，不见梁城终屠磔。

夷门监者年七十，平生乃有市侠客。至今屠儿原上草，犹带当时椎血碧。

作者简介：雷钟德，字仲宣，安康人。同治辛未进士，改庶吉士，授编修，历官成都知府，四川候补道。有《晚香堂诗存》。